text: এক্সত্রেমাদুরা বা এস্ত্রেমাদুরা দক্ষিণ-পশ্চিম ইউরোপের রাষ্ট্র স্পেনের পশ্চিম-মধ্যভাগে অবস্থিত একটি স্বায়ত্তশাসিত অঞ্চল। এক্সত্রেমাদুরার উত্তরে কাস্তিইয়া ও লেওন, পূর্বে কাস্তিইয়া-লা মাঞ্চা এবং দক্ষিণে আন্দালুসিয়া স্বায়ত্তশাসিত অঞ্চলগুলি অবস্থিত। পশ্চিমে পর্তুগাল রাষ্ট্র অবস্থিত। অতীতে এটি স্পেনের একটি ঐতিহাসিক অঞ্চল ছিল। ৪১,৬৩৪ বর্গকিলোমিটার আয়তনবিশিষ্ট এই অঞ্চলে প্রায় ১১ লক্ষ অধিবাসীর বাস। ১৯৮৩ সালের ২৫শে ফেব্রুয়ারি তারিখে প্রতিষ্ঠিত এই অঞ্চলটি স্পেনের কাসেরেস ও বাদাহোস নামের দুইটি বৃহৎ প্রদেশ নিয়ে গঠিত। মেরিদা নগরীটি এই অঞ্চলের রাজধানী বা প্রশাসনিক কেন্দ্র। খ্রিস্টানদের ইবেরীয় উপদ্বীপ পুনর্বিজয়ের সময়ে মুর জাতির শাসিত ভূখণ্ডগুলির বহিঃস্থ অঞ্চলগুলিকে "এক্সত্রেমাদুরা" নাম দিয়ে নির্দেশ করা হতো। মধ্যযুগের শেষ পর্যায়ে এসে এই নামটি দিয়ে বর্তমান অঞ্চলটির কাছাকাছি একটি অঞ্চলকে নির্দেশ করা শুরু হয়। বর্তমান এক্সত্রেমাদুরার গ্রামীণ অঞ্চলগুলি এখনও বিশাল বিশাল জমিদারিতে বিভক্ত, যেগুলিকে "লাতিফুন্দিও" নামে ডাকা হয়। এগুলিতে গম, 
  আঙুর ও জলপাই চাষ করা হয়।
  
  এক্সত্রেমাদুরা অঞ্চলটি বন্যপ্রাণীদের জন্য গুরুত্বপূর্ণ। মোনফ্রাগুয়ে-তে একটি সংরক্ষিত অঞ্চল আছে, যেটিকে ২০০৭ সালে একটি জাতীয় উদ্যানের মর্যাদা দেওয়া হয়। এছাড়া পার্কে নাতুরাল তাহো ইন্তেরনাসিওনাল (আন্তর্জাতিক তাগুস নদী প্রাকৃতিক উদ্যান) নামক উদ্যানটিও উল্লেখ্য।
  
  এক্সত্রেমাদুরা অঞ্চলটির আঞ্চলিক নির্বাহী বিভাগ বা সরকারের নাম হুন্তা দে এক্সত্রেমাদুরা, যা একজন আঞ্চলিক প্রধানের নেতৃত্বে পরিচালিত হয়।
  
  তথ্যসূত্র
  
  বিষয়শ্রেণী:স্পেনের স্বায়ত্তশাসিত অঞ্চল
title: এক্সত্রেমাদুরা